
ประกาศกรมสรรพากร
เรื่อง วิธีการแสดงใบอนุญาตโดยวิธีการทางอิเล็กทรอนิกส์ 


		โดยที่มาตรา ๑๓ (๑) แห่งพระราชบัญญัติการปฏิบัติราชการทางอิเล็กทรอนิกส์ พ.ศ. ๒๕๖๕ บัญญัติว่า ในกรณีที่กฎหมายกำหนดให้ผู้รับอนุญาตต้องแสดงใบอนุญาตไว้ในที่เปิดเผย ให้เป็นสิทธิของผู้รับอนุญาตที่จะแสดงใบอนุญาตนั้นโดยวิธีการทางอิเล็กทรอนิกส์ตามวิธีการที่ผู้อนุญาตประกาศกำหนดก็ได้ โดยให้ถือว่าการแสดงเช่นว่านั้นเป็นการชอบด้วยกฎหมายแล้ว สมควรกำหนดวิธีการแสดงใบอนุญาตตามกฎหมายในความรับผิดชอบของกรมสรรพากรโดยวิธีการทางอิเล็กทรอนิกส์ เพื่อเป็นการอำนวยความสะดวกและลดภาระแก่ประชาชน
		อาศัยอำนาจตามความในมาตรา ๑๓ (๑) แห่งพระราชบัญญัติการปฏิบัติราชการทางอิเล็กทรอนิกส์ พ.ศ. ๒๕๖๕ กรมสรรพากรจึงประกาศไว้ ดังต่อไปนี้ 
	ข้อ ๑ ในประกาศนี้
	“ใบอนุญาต” หมายความว่า เอกสารหลักฐานที่กำหนดให้ผู้ประกอบการต้องแสดงไว้ในที่เปิดเผย
ตามประมวลรัษฎากร ดังต่อไปนี้
	(๑) ใบทะเบียนภาษีมูลค่าเพิ่ม (ภ.พ.๒๐)
	(๒) ใบทะเบียนภาษีธุรกิจเฉพาะ (ภ.ธ.๒๐)
	(๓) ใบแทนใบอนุญาต ตาม (๑) หรือ (๒)
	ข้อ ๒ ผู้รับอนุญาตสามารถเลือกแสดงใบอนุญาตตามข้อ ๑ โดยวิธีการทางอิเล็กทรอนิกส์อย่างหนึ่งอย่างใด ดังต่อไปนี้
[bookmark: _Hlk175661603]	(๑) แสดงเป็นภาพถ่ายผ่านอุปกรณ์อิเล็กทรอนิกส์
[bookmark: _Hlk178250714]	(๒) แสดงเป็นคิวอาร์โคดที่อุปกรณ์อิเล็กทรอนิกส์สามารถสแกนเพื่อเข้าถึงใบอนุญาตที่เป็น
เอกสารอิเล็กทรอนิกส์หรือภาพทางอิเล็กทรอนิกส์ของใบอนุญาต 
	ข้อ ๓ การแสดงใบอนุญาตตามข้อ ๒ ต้องมีขนาดของภาพและความละเอียดที่ชัดเจนเพียงพอ
รวมทั้งสามารถแสดงให้เห็นข้อมูลอันเป็นสาระสำคัญของใบอนุญาตได้ครบถ้วน 
	ผู้รับอนุญาตอาจเลือกแสดงภาพใบอนุญาตโดยวิธีการทางอิเล็กทรอนิกส์ ณ สถานที่ประกอบกิจการมากกว่าหนึ่งภาพผ่านหน้าจอเดียวกันก็ได้ แต่ต้องมีระยะเวลาแสดงภาพใบอนุญาตแต่ละใบไม่น้อยกว่า
ห้าวินาที

/ ข้อ ๔ เมื่อ ...




	ข้อ ๔ เมื่อผู้รับอนุญาตเลือกแสดงใบอนุญาตโดยวิธีการทางอิเล็กทรอนิกส์อย่างใดอย่างหนึ่งตามข้อ ๒ แล้ว ให้ถือว่าผู้ได้รับใบอนุญาตได้ปฏิบัติตามมาตรา ๘๕/๔ และมาตรา ๙๑/๒๑
แห่งประมวลรัษฎากรแล้ว แต่ต้องสามารถแสดงใบอนุญาตต่อเจ้าพนักงานหรือพนักงานเจ้าหน้าที่
ได้ตลอดเวลาเมื่อมีการตรวจสอบหรือต่อประชาชนที่ขอตรวจดู
	ข้อ ๕ ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

